title: Решение (ЕС) 2016/783 на Съвета от 12 май 2016 година относно позицията, която трябва да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред 12.02.01)

text:
                  20.5.2016

                  BG

                  Официален вестник на Европейския съюз

                  L 131/66

            РЕШЕНИЕ (ЕС) 2016/783 НА СЪВЕТА
      от 12 май 2016 година
      относно позицията, която трябва да бъде заета от името на Европейския съюз в рамките на Съвместния комитет на ЕИП във връзка с изменение на Протокол 31 към Споразумението за ЕИП относно сътрудничеството в специфични области извън четирите свободи (бюджетен ред 12.02.01)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,
      като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
      като взе предвид предложението на Европейската комисия,
      като има предвид, че:

                  (1)

                  Споразумението за Европейското икономическо пространство („Споразумението за ЕИП“) (2) влезе в сила на 1 януари 1994 г.

                  (2)

                  В съответствие с член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 към Споразумението за ЕИП (наричан по-долу „Протокол 31“).

                  (3)

                  Протокол 31 съдържа разпоредби относно сътрудничеството в специфични области извън четирите свободи.

                  (4)

                  Целесъобразно е да се продължи сътрудничеството между договарящите страни по Споразумението за ЕИП по отношение на дейности на Съюза, финансирани от общия бюджет на Европейския съюз и свързани с осъществяването и развитието на единния пазар на финансови услуги.

                  (5)

                  Поради това Протокол 31 следва да бъде изменен, за да може това разширено сътрудничество да продължи и след 31 декември 2015 г.

                  (6)

                  Ето защо, позицията на Съюза в рамките на Съвместния комитет на ЕИП следва да се основава на приложения проект на решение,

            ПРИЕ НАСТОЯЩОТО РЕШЕНИЕ:
      Член 1
      Позицията, която трябва да бъде заета от името на Съюза в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП относно сътрудничеството в специфични области извън четирите свободи, се основава на проекта на решение на Съвместния комитет на ЕИП, приложен към настоящото решение.
      Член 2
      Настоящото решение влиза в сила в деня на приемането му.

         Съставено в Брюксел на 12 май 2016 година.

               За Съвета

               Председател

            F. MOGHERINI

         (1)  ОВ L 305, 30.11.1994 г., стр. 6.

         (2)  ОВ L 1, 3.1.1994 г., стр. 3.

         ПРОЕКТ НА
         РЕШЕНИЕ № …/2016 НА СЪВМЕСТНИЯ КОМИТЕТ НА ЕИП
         от
         за изменение на Протокол 31 към Споразумението за ЕИП относно сътрудничеството в специфични области извън четирите свободи
         СЪВМЕСТНИЯТ КОМИТЕТ НА ЕИП,
         като взе предвид Споразумението за Европейското икономическо пространство (наричано по-долу „Споразумението за ЕИП“), и по-специално членове 86 и 98 от него,
         като има предвид, че:

                     (1)

                     Целесъобразно е да се продължи сътрудничеството между договарящите страни по Споразумението за ЕИП по отношение на дейности на Съюза, финансирани от общия бюджет на Европейския съюз и свързани с осъществяването и развитието на единния пазар на финансови услуги.

                     (2)

                     Поради това Протокол 31 към Споразумението за ЕИП следва да се измени, за да се даде възможност това разширено сътрудничество да започне от 1 януари 2016 г.,

               ПРИЕ НАСТОЯЩОТО РЕШЕНИЕ:
         Член 1
         Член 7 от Протокол 31 към Споразумението за ЕИП се изменя, както следва:

                     1.

                     В параграфи 3 и 4 думите „параграфи 5—[11]“ се заменят с думите „настоящия член“.

                     2.

                     Добавя се следният параграф:

                                 „12.

                                 Считано от 1 януари 2016 г. държавите от ЕАСТ участват в дейностите на Съюза, свързани със следния бюджетен ред, вписан в общия бюджет на Европейския съюз за финансовата 2016 година:

                                             —

                                                Бюджетен ред 12 02 01: „Осъществяване и развитие на единния пазар на финансови услуги“.“

               Член 2
         Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП (*).
         Прилага се от 1 януари 2016 г.
         Член 3
         Настоящото решение се публикува в раздела за ЕИП и в притурката за ЕИП към Официален вестник на Европейския съюз.

            Съставено в Брюксел на

                  За Съвместния комитет на ЕИП

                  Председател

                  Секретари

                  на Съвместния комитет на ЕИП

            (*)  [Без отбелязани конституционни изисквания.] [С отбелязани конституционни изисквания.]


title: Решение на Съвета от 13 юни 2002 година за създаване на европейска мрежа на точки за контакт по отношение на лицата, отговорни за геноцид, престъпления срещу човечеството и военни престъпления

text:
Важна правна забележка

|

32002D0494

Официален вестник n° L 167 , 26/06/2002 стр. 0001 - 0002 специално чешко издание глава 19 том 06 стр. 23  - 24 специално испанско издание глава 19 том 06 стр. 23  - 24 специално унгарско издание глава 19 том 06 стр. 23  - 24 специално литвийско издание глава 19 том 06 стр. 23  - 24 LV.ES глава 19 том 06 стр. 23  - 24 MT.ES глава 19 том 06 стр. 23  - 24 PL.ES глава 19 том 06 стр. 23  - 24 SK.ES глава 19 том 06 стр. 23  - 24 специално словенско издание глава 19 том 06 стр. 23  - 24

		20020613Решение на Съветаот 13 юни 2002 годиназа създаване на европейска мрежа на точки за контакт по отношение на лицата, отговорни за геноцид, престъпления срещу човечеството и военни престъпления(2002/494/ПВР)СЪВЕТЪТ НА ЕВРОПЕЙСКИЯ СЪЮЗ,като взе предвид дял VI от Договора за Европейския съюз, и по-специално член 30 и член 34, параграф 2, буква в) от него,като взе предвид инициативата на Кралство Нидерландия,като взе предвид становището на Европейския парламент [1],като има предвид, че:(1) Международните наказателни трибунали за бивша Югославия и за Руанда от 1995 г. насам разследват, преследват и довеждат на съд случаи на нарушаване на законите и обичаите на войната, на геноцид и престъпления срещу човечеството.(2) В Римския статут на Международния наказателен съд, приет на 17 юли 1998 г., се изтъква, че най-тежките престъпления срещу цялата международна общност, а именно геноцидът, престъпленията срещу човечеството и военните престъпления, не могат да останат ненаказани, а трябва да им се противодейства ефективно чрез мерки на национално равнище и засилване на международното сътрудничество.(3) Римският статут напомня, че е задължение на всяка държава да предприеме наказателно производство спрямо лицата, които са отговорни за такъв вид международни престъпления.(4) Римският статут напомня, че Международния наказателен съд трябва да е допълващ спрямо националните наказателни юрисдикции.(5) Всички държави-членки на Европейския съюз са подписали и ратифицирали Римския статут на Международния наказателен съд.(6) Разследването и наказателното преследване, както и размяната на информация по случаи на геноцид, престъпления срещу човечеството и военни престъпления остава отговорност на националните органи, освен когато тези деяния не попадат в обхвата на международноправните разпоредби.(7) Държавите-членки се противопоставят на лица, които са били замесени в такъв вид престъпления, и които търсят убежище в границите на Европейския съюз.(8) Ефективността на националните действия за разследване и наказателно преследване на тези престъпления зависи до голяма степен от активното сътрудничество между различните органи, които работят за борба срещу тези деяния.(9) Особено важно е заинтересованите органи на държавите, които са страни по Римския статут на Международния наказателен съд, в това число и държави-членки на Европейския съюз, да установят помежду си тясно сътрудничество в тази област.(10) За насърчаване на активното сътрудничество би било удачно държавите-членки да приемат разпоредби, които позволяват на централните и специализираните точки за контакт да контактуват пряко помежду си.(11) Едно тясно сътрудничество между звената за контакт може да осигури по-пълна информация за въвлечените в този вид престъпления лица, и по-специално за това в кои държави-членки те вече са предмет на разследване.(12) В Обща позиция 2001/443/ОВППС на Съвета от 11 юни 2001 г. относно Международния наказателен съд [2] държавите-членки заявиха, че престъпленията, които попадат в юрисдикцията на Международния наказателен съд, представляват загриженост за всички държави-членки, които са решени да си сътрудничат, не само за предотвратяване на тези престъпления, но и да се сложи край на фактическата безнаказаност на техните извършители.(13) Настоящото решение няма действие по отношение на конвенции, споразумения и договорености за взаимопомощ по наказателноправни въпроси между съдебните органи,РЕШИ:Член 1Определяне и нотификация на точките за контакт1. Всяка държава-членка посочва точката за контакт за обмен на информация относно разследвания по случаи на геноцид, престъпления срещу човечеството и военни престъпления, така както са определени в членове 6, 7 и 8 от Римския статут на Международния наказателен съд от 17 юли 1998 г.2. Всяка държава-членка нотифицира генералния секретариат на Съвета за своята точка за контакт, по смисъла на настоящото решение. Генералният секретариат гарантира, че тази нотификация е предадена на останалите държави-членки и ги информира за всички промени в тези нотификации.Член 2Събиране и обмен на информация1. Точките за контакт имат задача да предоставят при поискване и в съответствие с действащото национално законодателство и съответните договорености между държавите-членки всяка налична информация, която може да бъде полезна за целите на разследвания по член 1, параграф 1 при случаи на геноцид, престъпления срещу човечеството и военни престъпления, както и да улесняват сътрудничеството с компетентните национални органи.2. В рамките на приложимото национално законодателство точките за контакт могат да обменят подходяща информация и без специално искане.Член 3Информиране на Европейския парламентСъветът информира Европейския парламент за работата и ефикасността на европейската мрежа на точките за контакт в рамките на годишното обсъждане, което се провежда от парламента в съответствие с член 39 от Договора.Член 4ПрилаганеДържавите-членки гарантират, че са в състояние да си сътрудничат пълноценно в съответствие с разпоредбите на настоящото решение не по-късно от една година след влизането му в сила.Член 5Влизане в силаНастоящото решение влиза в сила от деня на приемането му.Съставено в Люксембург на 13 юни 2002 година.За СъветаПредседателM. Rajoy Brey[1] ОВ С 295, 20.10.2001 г., стр. 7.[2] Позиция от 9 април 2002 г. (все още непубликувана в Официален вестник).--------------------------------------------------


title: Решение 2009/902/ПВР на Съвета от 30 ноември 2009 година за създаване на Европейска мрежа за превенция на престъпността (ЕМПП) и за отмяна на Решение 2001/427/ПВР

text:
               8.12.2009

               BG

               Официален вестник на Европейския съюз

               L 321/44

      РЕШЕНИЕ 2009/902/ПВР НА СЪВЕТА

   от 30 ноември 2009 година
   за създаване на Европейска мрежа за превенция на престъпността (ЕМПП) и за отмяна на Решение 2001/427/ПВР
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и по-специално член 30, параграф 1, член 31 и член 34, параграф 2, буква в) от него,
   като взе предвид инициативата на Кралство Белгия, Чешката република, Федерална република Германия, Кралство Испания, Френската република, Република Унгария, Кралство Нидерландия, Словашката република, Република Финландия, Кралство Швеция, Обединеното кралство Великобритания и Северна Ирландия (1),
   като взе предвид становището на Европейския парламент,
   като има предвид, че:

               (1)

               В заключенията на Европейския съвет в Тампере от 15 и 16 октомври 1999 г. се посочва, че е необходимо да се разработят мерки за превенция на престъпността, да се обменят добри практики и да се укрепи мрежата от компетентни национални органи за превенция на престъпността, както и сътрудничеството между националните организации, специализирани в тази област, като се уточнява, че главните приоритети на това сътрудничество биха могли да бъдат детската, градската и свързаната с наркотици престъпност. Установено бе, че за тази цел е необходимо да се извърши проучване на възможността за програма, финансирана от Общността.

               (2)

               Препоръка № 6 от стратегията на Европейския съюз за превенция и контрол на организираната престъпност (2) в началото на новото хилядолетие призовава Съвета да получава съдействие от експерти с подходяща квалификация в областта на превенцията на престъпността, като националните центрове за координация, или като се изгради мрежа от експерти от националните органи за превенция на престъпността.

               (3)

               С Решение 2001/427/ПВР на Съвета бе създадена Европейска мрежа за предотвратяване на престъпността (3).

               (4)

               Проведената през 2008—2009 г. външна оценка на Европейската мрежа за превенция на престъпността набеляза възможности за укрепване на Мрежата, които бяха приети от управителния съвет на ЕМПП и които налагат да се отмени Решение 2001/427/ПВР и да се замени с ново решение на Съвета относно Мрежата.

               (5)

               Оценката установи, че е необходимо по-голямо ангажиране на националните представители в дейността на Мрежата.

               (6)

               За укрепване на Мрежата са необходими редица промени, сред които изменения в разпоредбите относно точките за контакт, секретариата, структурата и задачите на управителния съвет, включително назначаването на председател.

               (7)

               Промените в състава на Мрежата следва да бъдат ефикасни и икономически ефективни, като се основават на досегашния опит на държавите-членки при финансирането и изпълнението на задачите на секретариата и Мрежата. Управителният съвет следва да увеличи усилията за сътрудничество при проучването и пълноценното оползотворяване на възможностите за финансиране чрез общия бюджет на Европейския съюз. Това би могло да стане въз основа или на рамкови партньорства, или ако Мрежата бъде включена в списъка на органите с признато монополно положение по съответната програма за финансиране.

               (8)

               Останалите разпоредби следва да се основават на Решение 2001/427/ПВР,

         РЕШИ:
   Член 1
   Създаване
   Създава се Европейска мрежа за превенция на престъпността, по-нататък наричана „мрежата“. Тя се разглежда като приемник на Европейската мрежа за предотвратяване на престъпността, създадена с Решение 2001/427/ПВР.
   Член 2
   Цел
   1.   Мрежата спомага за подобряване на различните аспекти на превенцията на престъпността на равнище Съюз, като взема под внимание стратегията на Европейския съюз за превенция на престъпността, и подпомага дейностите по превенция на престъпността на национално и местно равнище.
   2.   Превенцията на престъпността обхваща всички мерки, които имат за цел да намалят или да спомогнат по друг начин за намаляване на престъпността и на чувството за несигурност у гражданите както качествено, така и количествено, чрез пряко възпиране на престъпните дейности или чрез политики и действия, предназначени да намалят потенциала за извършване на престъпления и причините за престъпността. Тя съчетава усилията на правителствата, компетентните органи, органите на наказателното правораздаване, органите на местната власт и създадените от тях специализирани асоциации в Европа, частния сектор, доброволните организации, изследователите и обществеността с подкрепата на средствата за масово осведомяване.
   Член 3
   Структура и състав
   1.   Мрежата се състои от управителен съвет и секретариат, както и точки за контакт, които може да се определят от всяка държава-членка.
   2.   Управителният съвет се състои от национални представители, заедно с председател и изпълнителен комитет.
   3.   Всяка държава-членка назначава национален представител и може да назначи заместник.
   4.   Председателят се назначава от състава на националните представители.
   5.   Изпълнителният комитет се ръководи от председателя и се състои от най-много шест други членове на управителния съвет, както и от представител, определен от Комисията.
   Член 4
   Задачи на Мрежата
   По-специално, Мрежата:

               а)

               улеснява сътрудничеството, контактите и обмена на информация и опит между участниците в областта на превенцията на престъпността;

               б)

               събира, анализира и разпространява оценена информация, включително добри практики относно съществуващите дейности по превенция на престъпността;

               в)

               организира конференции, по-специално годишна конференция за добри практики, както и други дейности, включително годишната европейска награда за превенция на престъпността, които са предназначени да постигат целите на Мрежата и да разпространяват широко резултатите от тях;

               г)

               предоставя експертния си опит на Съвета и на Комисията според необходимостта;

               д)

               ежегодно се отчита пред Съвета за дейността си посредством управителния съвет и компетентните работни групи. Съветът се приканван да одобри доклада и да го препрати на Европейския парламент.

               е)

               разработва и изпълнява работна програма, основана на ясно определена стратегия, отчитаща установяването на и реагирането срещу съответни заплахи от престъпления.

         Член 5
   Обмен на информация
   За изпълнение на задачите си Мрежата:

               а)

               насърчава мултидисциплинарния подход;

               б)

               поддържа тесни връзки чрез националните представители и точките за контакт с органите за превенция на престъпността, органите на местната власт, местните партньори и гражданското общество, както и с научноизследователски институти и неправителствени организации в държавите-членки;

               в)

               създава и поддържа свой уебсайт, който предоставя достъп до редовните ѝ доклади и до друга полезна информация, по-специално сборник с най-добри практики;

               г)

               полага усилия за използване и популяризиране на резултатите от проекти от значение за превенцията на престъпността, финансирани чрез програми на Съюза.

         Член 6
   Отговорности
   1.   Изпълнителният комитет подпомага председателя, за да се гарантират, inter alia:

               а)

               разработването на стратегията на Мрежата за одобрение от управителния съвет;

               б)

               ефективното функциониране на управителния съвет, както и

               в)

               разработването и изпълнението на работната програма.

         2.   Задачите на управителния съвет включват:

               а)

               да осигури доброто функциониране на Мрежата в съответствие с настоящото решение, включително вземането на решения във връзка с практическото организиране на функциите на секретариата;

               б)

               да изготви и приеме финансов регламент;

               в)

               да одобри стратегията на Мрежата, която способства за развитие на превенцията на престъпността на равнище Съюз;

               г)

               да приеме и осигури изпълнението на работната програма на Мрежата;

               д)

               да приеме годишен доклад за дейността на Мрежата.

         3.   Управителният съвет приема с единодушие процедурния си правилник, който inter alia съдържа разпоредби относно назначаването и срока на мандата на председателя и на членовете на изпълнителния комитет, процедурите за вземане на решения от управителния съвет, езиковия режим, задачите, организацията и ресурсите на секретариата, както и административните процедури за сътрудничество с други образувания, посочени в член 8.
   4.   Секретариатът подпомага управителния съвет. Той функционира на постоянна основа в полза на цялата Мрежа, като същевременно спазва поверителността съгласно изискванията. Той има следните задачи:

               а)

               да предоставя административно и общо съдействие при подготовката на заседанията, семинарите и конференциите; да изготвя годишния доклад и работната програма, да подкрепя изпълнението на работната програма и да действа като център за комуникация с членовете на Мрежата;

               б)

               да осъществява аналитична функция и да оказва съдействие в търсенето на текущи научноизследователски дейности в областта на превенцията на престъпността и свързаната с тях информация, които биха били полезни за Мрежата;

               в)

               да поеме изцяло задълженията за хостинга, разработването и поддържането на уебсайта на Мрежата.

         5.   Всеки национален представител популяризира дейността на Мрежата на национално и местно равнище и улеснява предоставянето, поддържането и обмена на материали, свързани с превенцията на престъпността, между неговата държава-членка и Мрежата.
   6.   Точките за контакт подпомагат националните представители при обмена на национална информация и експертен опит в областта на превенцията на престъпността в рамките на Мрежата.
   7.   Секретариатът се отчита пред председателя и пред изпълнителния комитет, които осъществяват надзор върху дейността му.
   8.   Държавите-членки отговарят за финансирането на Мрежата и на дейността ѝ. Чрез управителния съвет държавите-членки си сътрудничат, за да гарантират икономически ефективно финансиране на Мрежата и на дейността ѝ.
   9.   Параграф 8 не засяга възможностите за търсене и придобиване на финансово подпомагане от общия бюджет на Европейския съюз.
   Член 7
   Заседания на управителния съвет
   Управителният съвет заседава поне веднъж на всяко полугодие по покана на председателя.
   Член 8
   Сътрудничество с други органи
   Мрежата може да си сътрудничи с други образувания, компетентни в областта на превенцията на престъпността, когато това е от значение за постигането на целите ѝ.
   Член 9
   Оценка
   До 30 ноември 2012 г. Комисията представя на Съвета доклад за оценка на дейността на Мрежата със специален акцент върху ефикасността на работата на Мрежата и нейния секретариат, като взема надлежно предвид взаимодействието между Мрежата и други съответни заинтересовани страни. Въз основа на резултатите от тази оценка се прави оценка, с цел да се определят евентуалните възможности, които биха могли да бъдат постигнати например чрез прехвърляне на секретариата към съществуваща агенция.
   Член 10
   Отмяна
   Решение 2001/427/ПВР се отменя.
   Член 11
   Пораждане на действие
   Настоящото решение поражда действие в деня на приемането му.

      Съставено в Брюксел на 30 ноември 2009 година.

            За Съвета

            Председател

         B. ASK

      (1)  ОВ C 222, 15.9.2009 г., стр. 2.

      (2)  ОВ C 124, 3.5.2000 г., стр. 1.

      (3)  ОВ L 153, 8.6.2001 г., стр. 1.


title: Решение 2010/576/ОВППС на Съвета от 23 септември 2010 година относно полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго)

text:
               29.9.2010

               BG

               Официален вестник на Европейския съюз

               L 254/33

         РЕШЕНИЕ 2010/576/ОВППС НА СЪВЕТА
   от 23 септември 2010 година
   относно полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28 и член 43, параграф 2 от него,
   като има предвид, че:

               (1)

               На 12 юни 2007 г. Съветът прие Съвместно действие 2007/405/ОВППС (1), с което се създава полицейска мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (EUPOL ДР Конго) (наричана по-нататък „EUPOL ДР Конго“ или „мисията“).

               (2)

               На 23 юни 2008 г. Съветът прие Съвместно действие 2008/485/ОВППС (2) за изменение и удължаване срока на действие на Съвместно действие 2007/405/ОВППС до 30 юни 2009 г.

               (3)

               На 15 юни 2009 г. Съветът прие Съвместно действие 2009/466/ОВППС (3) за изменение и удължаване срока на действие на Съвместно действие 2007/405/ОВППС до 30 юни 2010 г.

               (4)

               На 14 юни 2010 г. Съветът прие Решение 2010/329/ОВППС на Съвета (4) за изменение и удължаване на срока на действие на Съвместно действие 2007/405/ОВППС до 30 септември 2010 г.

               (5)

               EUPOL ДР Конго би следвало да бъде продължена с още една година до 30 септември 2011 г.

               (6)

               Структурата на командване и контрол на мисията не следва да засяга договорната отговорност на ръководителя на мисията към Комисията за изпълнение на бюджета на мисията.

               (7)

               Капацитетът за оперативно дежурство, създаден в рамките на генералния секретариат на Съвета, следва да се активира за мисията.

               (8)

               Мисията ще се провежда в контекста на ситуация, която може да се влоши, и това би могло да навреди на целите на общата външна политика и политика на сигурност (ОВППС), уредени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Мисия
   1.   Полицейската мисия на Европейския съюз по реформата на сектора за сигурност (РСС) и неговото взаимодействие с правосъдието в Демократична република Конго (наричана по-нататък „EUPOL ДР Конго“ или „мисията“), създадена със Съвместно действие 2007/405/ОВППС, се продължава от 1 октомври 2010 г. до 30 септември 2011 г.
   2.   EUPOL ДР Конго действа в съответствие с мандата на мисията, уреден в член 2, и изпълнява задачите, уредени в член 3. Тя не засяга пълната отговорност на ДРК по отношение на РСС.
   Член 2
   Мандат на мисията
   1.   С цел постигане на по-голяма зрялост и устойчивост на процеса на реформиране на конгоанската национална полиция EUPOL ДР Конго подпомага конгоанските органи за изпълнение на плана за действие в системата на полицията, който обхваща приоритетите на процеса на реформиране на полицията през периода 2010—2012 г. и се основава на насоките на стратегическата рамка. EUPOL ДР Конго е насочена към конкретни дейности и проекти, които подкрепят нейните действия на стратегическо равнище в процеса на реформиране, към изграждане на капацитет и към укрепване на взаимодействието между конгоанската национална полиция и системата на наказателното правосъдие като цяло, с оглед оказване на по-силна подкрепа на борбата със сексуалното насилие и безнаказаността. EUPOL ДР Конго работи в тясна координация и сътрудничество с други донори от ЕС и донори от международен и двустранен характер, с оглед избягване на дублирането на усилия.
   2.   Конкретните цели на мисията са:

               а)

               подкрепа на процеса на РСС като цяло на стратегическо равнище в Демократична република Конго (ДРК) с особен акцент върху реформата на конгоанската национална полиция и взаимодействието ѝ със съдебната власт;

               б)

               подкрепа на изпълнението на реформата на полицията и повишаване на ефективността и отчетността на конгоанската национална полиция чрез менторство, наблюдение и предоставяне на консултации;

               в)

               усъвършенстване на знанията и способностите на висшите служители на конгоанската национална полиция, на обучителите и на системите на обучение, включително чрез предоставянето на стратегически курсове на обучение;

               г)

               подкрепа на борбата с безнаказаността в областта на правата на човека и сексуалното насилие.

         3.   Мисията има проектна група за идентифициране и изпълнение на проекти. Мисията предоставя консултации на държавите-членки и на трети държави и координира и улеснява, под тяхна отговорност, изпълнението на проектите в области, които представляват интерес за мисията и доразвиват нейните цели.
   Член 3
   Задачи на мисията
   За да се осъществят целите на мисията, задачите на EUPOL ДР Конго са:

               1.

               Подкрепа на процеса на РСС като цяло на стратегическо равнище в ДРК с особен акцент върху реформата на конгоанската национална полиция и взаимодействието ѝ със съдебната власт:

                           —

                           чрез подкрепа на дейността и развитието на Комитета за надзор на реформата на полицията (КНРП) и неговите работни групи, включително чрез предоставяне на помощ при изготвянето на съответната законова и подзаконова уредба на реформата в системата на полицията, така че да допринесе за завършване на подготвителната работа;

                           —

                           чрез съдействие и предоставяне на консултации за създаването и развитието на органите, необходими за реформата на полицията, като допринася към тяхната дейност чрез предоставяне на експертни знания в най-важните области за изпълнението на реформата в системата на полицията;

                           —

                           чрез съдействие за разрастване на връзките между Министерство на вътрешните работи и на Министерство на правосъдието с оглед на увеличаване на равнищата на сътрудничество и разбирателство между двете министерства;

                           —

                           чрез участие в дейността на Смесения комитет по правосъдие (Comité Mixte de Suivi du Programme Cadre de la Justice) и подпомагане, когато е уместно, на преразглеждането на законовата рамка в областта на наказателното право като се подкрепя, когато е уместно, Съвместният комитет по отбрана с оглед подкрепа на съгласуваността и последователността на различните стълбове на РСС;

                           —

                           чрез присъединяване към по-широко обхватни усилия и дейности на Съюза за подкрепа на междуведомствената координация и съгласуваност.

               2.

               Подкрепа на изпълнението на реформата на полицията и повишаване на ефективността и отчетността на конгоанската национална полиция чрез менторство, наблюдение и предоставяне на консултации:

                           —

                           чрез предоставяне на консултации относно разработването и създаването на подходяща организационна структура на конгоанската национална полиция и подкрепяне на дейността по събирането на данни с оглед пълното преброяване на полицейските служители;

                           —

                           чрез напътстване, наблюдаване и предоставяне на консултации на персонала, включително чрез командироване, когато е уместно, в техническите дирекции на Инспектората на конгоанската национална полиция и на Генералния щаб (ГЩ) да консултира и подпомага изпълнението на процеса на реформа, както и на обединяването на всички полицейски служби в рамките на една институция. Необходимо е тази задача да бъде тясно съгласувана с мисията на ООН в Конго (MONUSCO), като се вземе предвид нейното разполагане на конгоанска територия;

                           —

                           чрез подкрепа на интегрирането на криминалната полиция (Police Judiciaire des Parquets) в конгоанската национална полиция, за да се подпомогне създаването на ефективно взаимодействие между криминалната полиция и прокуратурата. Мисията ще работи за това чрез предоставяне на консултации, когато е уместно, на основните фактори в областта на наказателното правосъдие в тясна координация с Комисията и партньорските програми;

                           —

                           чрез подкрепа на новосъздадената полицейска служба за одит (Inspection Générale d'Audit) чрез усилия за засилване на нейния институционелен и оперативен капацитет с цел предоставяне на гражданите и на органите на ключов инструмент за демократичен контрол на полицейските сили;

                           —

                           чрез напътстване и предоставяне на консултации на криминалната полиция в Киншаса, особено чрез Police de Recherche et d’Intervention, за повишаване на стандартите и способността ѝ за ефективно предотвратяване и разследване на престъпления;

                           —

                           чрез подкрепа на изпълнението на плана за действие в системата на полицията с цел да се даде възможност на конгоанската национална полиция да разполага във възможно най-висока степен с инструментите, процедурите за вземане на решения и средствата за гарантиране на съответното опазване на обществения ред при пълно спазване на основните свободи, предоставени от Конституцията, както и на международните норми в областта на правата на човека;

                           —

                           чрез подпомагане на конгоанската национална полиция за подобряване на координацията, съгласуването и гъвкавостта на процеса на вземане на решения чрез съдействие за укрепването на командно-контролния център, както и на оперативния център в Киншаса, в тясно сътрудничество с други партньори, които вече работят в тази област;

                           —

                           чрез допринасяне за финализирането на концепцията за общинска полиция (Police de proximité) и чрез участие в пилотния проект на Commissariat de Référence с цел укрепване на доверието между населението и полицията и повишаване на сигурността, както в обективен план, така и в начина на възприемането ѝ от обществеността.

               3.

               Усъвършенстване на знанията и способностите на висшите служители на конгоанската национална полиция, на обучителите и на системите на обучение, включително чрез предоставянето на стратегически курсове на обучение:

                           —

                           чрез подпомагане на укрепването на способностите за обучение в школата за служители на криминалната полиция в Киншаса;

                           —

                           чрез подкрепа на създаването и функционирането на полицейската академия в Kasapa, Lubumbashi, включително логистика и оборудване;

                           —

                           чрез подкрепа на професионалното развитие на висшите служители на конгоанската национална полиция с оглед на подобряване на лидерските и управленските умения;

                           —

                           чрез извършване на оценка на текущите нужди и ресурси за обучение на конгоанската национална полиция;

                           —

                           чрез допринасяне за определянето на нормативна и образователна рамка за стартиране и функциониране на полицейската академия;

                           —

                           чрез разработване и въвеждане на ръководства на конгоанската национална полиция за начални и специализирани обучения;

                           —

                           чрез допринасяне за институционализирането на концепцията за общинска полиция (Police de proximité) в обучението;

                           —

                           чрез участие в подбора и обучаването на инструктори за полицията;

                           —

                           чрез предоставяне на обучение на специалисти в области, подкрепящи успешното изпълнение на целите на мисията.

               4.

               Подкрепа на борбата с безнаказаността в областта на правата на човека и сексуалното насилие:

                           —

                           чрез подпомагане на съответните групи на Комитета за надзор на реформата на полицията (КНРП), както и на органите за осъществяване на реформата на системата на полицията;

                           —

                           чрез подкрепа на разработването на съгласувана политика за конгоанската национална полиция и на Inspection Générale d'Audit за борба със сексуалното насилие;

                           —

                           чрез оказване на съдействие за създаването, наблюдение и менторство на специализирани структури в рамките на полицията за борба със сексуалното насилие, престъпленията по отношение на деца, както и безнаказаността, и увеличаване на тяхната оперативност чрез менторство, наблюдение и предоставяне на консултации;

                           —

                           чрез подкрепа на организирането на дейности, насочени към повишаване на осведомеността на полицейските служители по проблемите, свързани със сексуалното насилие и безнаказаността;

                           —

                           чрез наблюдение и последващи действия по отношение на дейностите на конгоанската национална полиция и на правосъдието в тази област, като предоставя консултации, когато е уместно, на съответните представители на прокуратурата, военните съдилища и криминалната полиция, в координация с другите национални и международни ключови участници.

               5.

               Други задачи/Проектна група:

                           —

                           подкрепа на Комисията съгласно изискванията, най-вече по отношение на нейните проекти за интегрирана система за управление на човешките ресурси и основен преглед на полицията;

                           —

                           определяне и изпълнение на проекти по линия на проектна група с цел осигуряване на използването по предназначение на целеви ресурси от бюджета на ОВППС за тяхното осъществяване. Персоналът на проектната група може също да подкрепи държави-членки и трети държави, по тяхно искане, в рамките на средствата и възможностите на мисията, чрез предоставяне на засилена координация и техническа помощ за техни собствени проекти и на тяхна отговорност. Всички дейности на проектната група се осъществяват в рамките на мандата на мисията и допълват провежданите от EUPOL ДР Конго дейности.

         Член 4
   Структура на мисията
   1.   EUPOL ДР Конго има следната структура:

               а)

               ГЩ в Киншаса. ГЩ се състои от службата на ръководителя на мисията и личния състав на ГЩ, които осъществяват всички необходими функции по консултиране на стратегическо и оперативно равнище, командване и контрол, както и подпомагане на мисията и административна подкрепа;

               б)

               служба по място. Създава се служба по място в Goma. Последиците на национално равнище във връзка с мандата на мисията могат да изискват и действия вътре в страната и евентуално (също в по-дългосрочен план) временно присъствие на експерти на други места, което зависи от оценката на обстановката от гледна точка на сигурността.

         2.   Елементите, посочени в параграф 1, се уреждат подробно в оперативния план (OPLAN).
   Член 5
   Командващ гражданските операции
   1.   Директорът на способностите за планиране и провеждане на граждански операции е командващ гражданските операции за EUPOL ДР Конго.
   2.   Командващият гражданските операции осъществява командването и контрола на EUPOL ДР Конго на стратегическо равнище под политическия контрол и стратегическото ръководство на Комитета по политика и сигурност (КПС) и под общото ръководство на върховния представител на Съюза по въпросите на външните работи и политиката на сигурност (ВП).
   3.   Командващият гражданските операции осигурява правилното и ефективно изпълнение на решенията на Съвета, както и на решенията на КПС, включително като издава според необходимостта инструкции на стратегическо равнище на ръководителя на мисията и като му предоставя съвети и техническа подкрепа.
   4.   Целият командирован личен състав остава под пълно командване на националните органи на изпращащата държава или съответната институция на Съюза. Националните органи прехвърлят оперативния контрол (OPCON) на своя личен състав на командващия гражданските операции.
   5.   Командващият гражданските операции носи обща отговорност за обезпечаване на правилното изпълнение на задълженията за полагане на грижи на Съюза.
   6.   Командващият гражданските операции и специалният представител на ЕС (СПЕС) се консултират по въпроси на РСС и подкрепа на регионално равнище при необходимост.
   Член 6
   Ръководител на мисията
   1.   Ръководителят на мисията поема отговорност за мисията и упражнява командването и контрола ѝ на мястото на операциите.
   2.   Ръководителят на мисията осъществява възложения му от командващия гражданските операции оперативен контрол над личния състав от участващите държави и носи административна и логистична отговорност, включително по отношение на предоставените на разположение на мисията активи, ресурси и информация.
   3.   Ръководителят на мисията издава инструкции на целия личен състав на мисията с оглед ефективното провеждане на EUPOL ДР Конго в театъра на операциите, като поема координацията и ежедневното управление на мисията и следва инструкциите на стратегическо ниво на командващия гражданските операции.
   4.   Ръководителят на мисията отговаря за изпълнението на бюджета на мисията. За тази цел ръководителят на мисията подписва договор с Комисията.
   5.   Ръководителят на мисията отговоря за дисциплинарния контрол на личния състав. Налагането на дисциплинарни санкции по отношение на командирования личен състав е от компетенцията на съответния национален орган или на съответния орган на Съюза.
   6.   Ръководителят на мисията представлява EUPOL ДР Конго на мястото на провеждане на операциите и осигурява необходимата прозрачност на мисията.
   7.   Ръководителят на мисията координира, когато е уместно, действията на EUPOL ДР Конго с други намиращи се на терена фактори от Съюза. Ръководителят на мисията, без да се засяга командната верига, получава местни политически указания по въпроси на РСС и подкрепа на регионално равнище от СПЕС.
   Член 7
   Личен състав
   1.   EUPOL ДР Конго се състои основно от личен състав, командирован от държавите-членки или институциите на Съюза. Всяка държава-членка или институция на Съюза поема разходите, свързани с командирования от нея личен състав, включително пътните разноски до и от мястото на разполагане, заплати, медицински осигуровки и надбавки, различни от приложимите дневни такива, както и надбавки за работа при трудни условия и риск.
   2.   Ако необходимите функции не са осигурени от командирования личен състав от държавите-членки, се назначава международен граждански персонал и местен персонал на договорна основа от мисията. По изключение, когато не са налице квалифицирани кандидатури от държавите-членки, граждани на участващите трети държави могат да бъдат наемани на работа на договорна основа, ако е уместно.
   3.   Целият личен състав съблюдава специфичните за мисията минимални оперативни стандарти за сигурност и плана за сигурност на мисията, подкрепящ политиката на Съюза за сигурност на мястото на операциите. По отношение на защитата на класифицираната информация на ЕС, до която имат достъп при изпълнение на задълженията си, членовете на личния състав спазват принципите и минималните стандарти за сигурността, установени с разпоредбите относно сигурността на Съвета (5).
   Член 8
   Статут на мисията и на личния ѝ състав
   1.   Статутът на мисията и на личния ѝ състав, включително, когато това е уместно, привилегиите, имунитетите и допълнителните гаранции, необходими за изпълнението и безпрепятственото функциониране на мисията, се приема в съответствие с процедурата, предвидена в член 37 от Договора.
   2.   Държавата или институцията на Съюза, командировала даден член на личния състав, отговоря по всякакви искове, свързани с командироването, които са подадени от този член на личния състав или се отнасят до него. Засегнатата държава или институция на Съюза отговаря за предявяването на всякакви искове срещу командирования служител.
   3.   Условията на наемане на работа, както и правата и задълженията на международния и местния граждански личен състав, се установяват в договорите, сключвани между ръководителя на мисията и членовете на личния състав.
   Член 9
   Командна верига
   1.   EUPOL ДР Конго има единна командна верига, тъй като представлява операция по управление на кризи.
   2.   КПС упражнява, под отговорността на Съвета и на ВП, политическия контрол и стратегическото ръководство на EUPOL ДР Конго.
   3.   Командващият гражданските операции осъществява командването и контрола на EUPOL ДР Конго на стратегическо равнище под политическия контрол и стратегическото ръководство на КПС и под общото ръководство на ВП и в това си качество издава инструкции на ръководителя на мисията и му предоставя съвети и техническа подкрепа.
   4.   Командващият гражданските операции докладва на Съвета чрез ВП.
   5.   Ръководителят на мисията осъществява командването и контрола на EUPOL ДР Конго в театъра на операциите и е пряко отговорен пред командващия гражданските операции.
   Член 10
   Политически контрол и стратегическо ръководство
   1.   Под ръководството на Съвета и на ВП, КПС осъществява политическия контрол и стратегическото ръководство на мисията. Съветът оправомощава КПС да взема необходимите решения съгласно член 38, трета алинея от Договора. Това оправомощаване включва правомощия да назначава ръководител на мисията по предложение на ВП и да изменя оперативната концепция (CONOPS) и OPLAN. Съветът запазва правомощията си по отношение на вземането на решения относно целите на мисията и приключването ѝ.
   2.   КПС докладва на Съвета на редовни интервали.
   3.   КПС получава редовно и когато е необходимо доклади от командващия гражданските операции и от ръководителя на мисията по въпроси от техните области на отговорност.
   Член 11
   Участие на трети държави
   1.   Без да се засяга независимостта на Съюза при вземането на решения и неговата единна институционална рамка, трети държави могат да бъдат поканени да участват в мисията, при условие че поемат разходите за командирования от тях личен състав, включително заплатите, застраховката срещу всякакъв риск, дневните надбавки и пътните разходи до и от ДРК, както и че участват в покриване на текущите разходи на мисията, когато е уместно.
   2.   Третите държави, които участват в мисията, имат същите права и задължения по отношение на ежедневното управление на мисията, както държавите-членки.
   3.   Съветът оправомощава КПС да взема съответните решения относно приемането на предложеното участие и за създаването на Комитет на участващите държави.
   4.   Подробните договорености за участието на трети държави се установяват в споразумения, сключени в съответствие с член 37 от Договора и в допълнителни технически договорености при необходимост. В случаите, когато Съюзът и трета държава сключват споразумение, установяващо рамка за участието на тази трета държава в операции на Съюза по управление на кризи, разпоредбите на това споразумение се прилагат в контекста на мисията.
   Член 12
   Сигурност
   1.   Командващият гражданските операции, в координация със Службата за сигурност на Съвета, ръководи дейността на ръководителя на мисията по планирането на мерките за сигурност и осигурява тяхното правилно и ефективно изпълнение за EUPOL ДР Конго в съответствие с членове 5 и 9.
   2.   Ръководителят на мисията отговаря за сигурността на мисията и осигурява спазването на минималните изисквания за сигурност, приложими към мисията, в съответствие с политиката на Съюза относно сигурността на личния състав, участващ в мисии извън Съюза в оперативно качество, съгласно дял V от Договора и свързаните с него правни инструменти.
   3.   Ръководителят на мисията се подпомага от старши служител по въпросите на сигурността на мисията, който докладва на ръководителя на мисията и поддържа тесни служебни взаимоотношения със Службата за сигурност на Съвета.
   4.   Преди да поемат служебните си задължения, членовете на личния състав на EUPOL ДР Конго преминават задължително обучение по сигурност в съответствие с OPLAN. Те преминават и редовно опреснително обучение на място, организирано от старшия служител по въпросите на сигурността на мисията.
   5.   Ръководителят на мисията гарантира защитата на класифицираната информация на ЕС в съответствие с разпоредбите относно сигурността на Съвета.
   Член 13
   Капацитет за оперативно дежурство
   По отношение на EUPOL ДР Конго се активира капацитетът за оперативно дежурство.
   Член 14
   Финансови разпоредби
   1.   Референтната сума, предвидена за покриване на свързаните с мисията разходи за периода от 1 октомври 2010 г. до 30 септември 2011 г., е 6 430 000 EUR.
   2.   Всички разходи се управляват в съответствие с правилата и процедурите, приложими за общия бюджет на Съюза.
   3.   Ръководителят на мисията се отчита цялостно пред Комисията за извършените от него дейности в рамките на договора му, като Комисията осъществява надзор над дейността му.
   4.   Гражданите на трети държави имат право да участват в тръжни процедури. При условие че получи одобрението на Комисията, ръководителят на мисията може да сключва технически договорености с държави-членки, с участващи трети държави и с други международни участници по отношение на предоставянето на оборудване, услуги и помещения на EUPOL ДР Конго.
   5.   Финансовите договорености спазват оперативните изисквания на мисията, включително съвместимостта на оборудването и оперативната съвместимост на екипите на мисията.
   6.   Разходите са допустими, считано от датата на приемане на настоящото решение.
   Член 15
   Координация
   1.   Без да се засяга структурата на командването, ръководителят на мисията действа в тясна координация с делегацията на Съюза и EUSEC ДР Конго, за да се гарантира съгласуваност в действията на Съюза в подкрепа на ДРК.
   2.   Ръководителят на мисията действа в тясна координация с ръководителите на дипломатическите мисии на държавите-членки.
   3.   Ръководителят на мисията си сътрудничи с другите международни участници в страната и работи в тясно сътрудничество с UN MONUSKO.
   Член 16
   Предоставяне на класифицирана информация
   1.   Когато е уместно и в съответствие с нуждите на мисията, върховният представител е упълномощен да предоставя на трети държави, свързани с настоящото решение, класифицирана информация и документи на ЕС, изготвени за целите на мисията, до ниво „CONFIDENTIEL UE“, в съответствие с разпоредбите относно сигурността на Съвета.
   2.   Върховният представител също така е упълномощен, в съответствие с оперативните нужди на мисията, да предоставя на ООН и на ОССЕ класифицирана информация и документи на ЕС, изготвени за целите на мисията, до ниво „RESTREINT UE“, в съответствие с разпоредбите относно сигурността на Съвета. За тази цел се постигат договорености на местно равнище.
   3.   В случай на конкретна и неотложна оперативна нужда върховният представител е упълномощен да предоставя на държавата домакин класифицирана информация и документи на ЕС, изготвени за целите на мисията, до ниво „RESTREINT UE“, в съответствие с разпоредбите относно сигурността на Съвета. Във всички останали случаи такава информация и документи се предоставят на държавата домакин в съответствие с подходящите процедури за сътрудничество между държавата домакин и ЕС.
   4.   Върховният представител е упълномощен да предоставя на трети държави и международни организации, посочени в параграфи 1, 2 и 3, некласифицирани документи на ЕС, свързани с разискванията на Съвета относно мисията, които представляват служебна тайна съгласно член 6, параграф 1 от Процедурния правилник на Съвета (6).
   Член 17
   Преглед на мисията
   На всеки шест месеца пред КПС се представя преглед на мисията въз основа на доклад от страна на ръководителя на мисията.
   Член 18
   Влизане в сила и продължителност
   Настоящото решение влиза в сила от датата на приемането му.
   То се прилага от 1 октомври 2010 г. до 30 септември 2011 г.

      Съставено в Брюксел на 23 септември 2010 година.

            За Съвета

            Председател

         S. VANACKERE

      (1)  ОВ L 151, 13.6.2007 г., стр. 46.

      (2)  ОВ L 164, 25.6.2008 г., стр. 44.

      (3)  ОВ L 151, 16.6.2009 г., стр. 40.

      (4)  ОВ L 149, 15.6.2010 г., стр. 11.

      (5)  Решение 2001/264/ЕО на Съвета от 19 март 2001 г. за приемане на разпоредби относно сигурността на Съвета (ОВ L 101, 11.4.2001 г., стр. 1).

      (6)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: 2011/434/ЕС: Решение на Съвета от 19 юли 2011 година относно започването на автоматизиран обмен на дактилоскопични данни в Чешката република

text:
               21.7.2011

               BG

               Официален вестник на Европейския съюз

               L 190/72

         РЕШЕНИЕ НА СЪВЕТА
   от 19 юли 2011 година
   относно започването на автоматизиран обмен на дактилоскопични данни в Чешката република
   (2011/434/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (1), и по-специално член 25 от него,
   като взе предвид Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР (2), и по-специално член 20 от него и глава 4 от приложението към него,
   като има предвид, че:

               (1)

               Съгласно Протокола относно преходните разпоредби, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия, правните последици от актовете на институциите, органите, службите и агенциите на Съюза, приети преди влизането в сила на Договора от Лисабон, се запазват дотогава, докато тези актове не бъдат отменени, обявени за нищожни или изменени в изпълнение на Договорите.

               (2)

               От това следва, че член 25 от Решение 2008/615/ПВР е приложим и че Съветът трябва да реши с единодушие дали държавите-членки са въвели разпоредбите на глава 6 от посоченото решение.

               (3)

               Член 20 от Решение 2008/616/ПВР предвижда, че решенията, посочени в член 25, параграф 2 от Решение 2008/615/ПВР, се вземат въз основа на доклад за оценка, който се изготвя на основата на въпросник. По отношение на автоматизирания обмен на данни в съответствие с глава 2 от Решение 2008/615/ПВР докладът за оценка се основава на посещение за оценка и на пилотно изпитване.

               (4)

               Съгласно глава 4, точка 1.1 от приложението към Решение 2008/616/ПВР въпросникът, съставен от съответната работна група на Съвета, се отнася за всички случаи на автоматизиран обмен на данни и трябва да бъде попълнен от държавата-членка веднага щом тя счете, че е изпълнила необходимите условия за дадена категория данни.

               (5)

               Чешката република е попълнила въпросника относно защитата на данни, както и въпросника относно обмена на дактилоскопични данни.

               (6)

               Чешката република е провела успешни пилотни изпитвания със Словакия и Австрия.

               (7)

               Проведено е посещение за оценка в Чешката република, като екипът за оценка от Словакия/Австрия е изготвил доклад за посещението и го е предал на съответната работна група на Съвета.

               (8)

               На Съвета е представен доклад за цялостна оценка, в който са обобщени резултатите от въпросника, посещението за оценка и пилотното изпитване на обмена на дактилоскопични данни,

         ПРИЕ НАСТОЯЩОТО РЕШЕНИЕ:
   Член 1
   За целите на автоматизираното търсене на дактилоскопични данни Чешката република е приложила изцяло общите разпоредби за защита на данните, съдържащи се в глава 6 от Решение 2008/615/ПВР, и има право да получава и предоставя лични данни съгласно член 9 от посоченото решение, считано от датата на влизане в сила на настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 19 юли 2011 година.

            За Съвета

            Председател

         M. SAWICKI

      (1)  ОВ L 210, 6.8.2008 г., стр. 1.

      (2)  ОВ L 210, 6.8.2008 г., стр. 12.


title: 2007/266/ЕО, ЕвратомРешение на представителите на Правителствата на държавите-членки от 25 април 2007 година за назначаване на съдия в Първоинстанционния съд на Европейските общности

text:
               1.5.2007

               BG

               Официален вестник на Европейския съюз

               L 114/26

      РЕШЕНИЕ НА ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ

   от 25 април 2007 година
   за назначаване на съдия в Първоинстанционния съд на Европейските общности
   (2007/266/ЕО, Евратом)
   ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ-ЧЛЕНКИ НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално член 224 от него,
   като взеха предвид Договора за създаване на Европейската общност за атомна енергия, и по-специално член 140 от него,
   като имат предвид, че:
   Съгласно членове 5 и 7 във връзка с член 47 от Протокола за статута на Съда и вследствие на оставката на г-н Bo Vesterdorf, следва да бъде назначен един съдия в Първоинстанционния съд на Европейските общности за остатъка от неговия мандат, а именно до 31 август 2010 г.,
   РЕШИХА:
   Член 1
   Г-н Sten Frimodt Nielsen се назначава за съдия в Първоинстанционния съд на Европейските общности за периода от 17 септември 2007 г. до 31 август 2010 г.
   Член 2
   Настоящото решение се публикува в Официален вестник на Европейския съюз.

      Съставено в Брюксел на 25 април 2007 година.

            Председател

         W. SCHÖNFELDER


title: Решение (ЕС) 2015/2194 на Съвета от 23 ноември 2015 година за сключване, от името на Европейския съюз и на неговите държави членки, на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз

text:
               28.11.2015

               BG

               Официален вестник на Европейския съюз

               L 313/20

         РЕШЕНИЕ (ЕС) 2015/2194 НА СЪВЕТА
   от 23 ноември 2015 година
   за сключване, от името на Европейския съюз и на неговите държави членки, на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 91, член 100, параграф 2 и членове 207 и 212 във връзка с член 218, параграф 6, буква а) от него,
   като взе предвид Акта за присъединяване на Република Хърватия, и по-специално член 6, параграф 2, втора алинея от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               В съответствие с Решение 2014/956/ЕС на Съвета (1) Протоколът към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз (наричан по-долу „протоколът“) бе подписан при условие за сключването му.

               (2)

               За сключването на протокола се прилага отделна процедура във връзка с въпросите, попадащи в областта на компетентност на Европейската общност за атомна енергия.

               (3)

               Протоколът следва да бъде одобрен,

         ПРИЕ НАСТОЯЩОТО РЕШЕНИЕ:
   Член 1
   Протоколът към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз се одобрява от името на Европейския съюз и държавите членки (2).
   Член 2
   Председателят на Съвета е оправомощен да посочи лицето (лицата), упълномощено(и) от името на Европейския съюз и неговите държави членки да депозира(т) инструмента за одобрение, предвиден в член 4, параграф 1 от протокола.
   Член 3
   Настоящото решение влиза в сила в деня на приемането му.

      Съставено в Брюксел на 23 ноември 2015 година.

            За Съвета

            Председател

         C. MEISCH

      (1)  Решение 2014/956/ЕС на Съвета от 23 юли 2014 г. за подписване от името на Европейския съюз и на неговите държави членки и за временно прилагане на Протокола към Споразумението за партньорство и сътрудничество за установяване на партньорство между Европейските общности и техните държави членки, от една страна, и Руската федерация, от друга страна, с оглед на присъединяването на Република Хърватия към Европейския съюз (ОВ L 373, 31.12.2014 г., стр. 1).

      (2)  Текстът на протокола е публикуван в ОВ L 373, 31.12.2014 г., стр. 3 заедно с решението за подписването му.